Kasperi Kapanen

Kasperi Kapanen (sündinud 23. juulil 1996 Kuopios) on Soome jäähokimängija, kes mängib NHL-i klubis St. Louis Blues ründajana paremäärel.

Ta alustas karjääri Soome kõrgliigaklubis KalPa, tehes Soome kõrgliigas debüüdi hooajal 2012–13.

2014. aastal valis Pittsburgh Penguins ta NHL-i draftis 22. valikuna. Enne NHL-is debüüdi tegemist mängis ta American Hockey League'i klubides Wilkes-Barre/Scranton Penguins ja Toronto Marlies. Penguinsi meeskonnas ta NHL-is debüüti ei teinud, sest 1. juulil 2015 sõlmis ta lepingu Toronto Maple Leafsiga, mängides esimese mängu 29. veebruaril 2016. Esimese värava lõi ta NHL-is 8. aprillil 2017 mängus Pittsburgh Penguinsi vastu. Selle väravaga kindlustas Leafs esimest korda pärast 2013. aastat edasipääsu väljalangemismängudele; hooaega varem oldi liigas jäädud üldse viimaseks. Idakonverentsi veerandfinaalis tuli vastu võtta kaotus Washington Capitalsilt. Hooaeg 2018/19 on olnud Kapaneni seni resultatiivseim NHL-is (20+24).

2020. aasta augustis kaubeldi Kapanen tagasi Pittsburgh Penguinsi."Maple Leafs Complete Trade With Pittsburgh Penguins". nhl.com. 25.8.2020. Vaadatud 25.10.2021

2023. aasta veebruaris liitus ta St. Louis Bluesiga.

Soome jäähokikoondise koosseisus on ta osalenud 2018. aasta maailmameistrivõistlustel. 2016. aastal tuli ta Soome kuni 20-aastaste koondisega juunioride maailmameistriks.

Tema isa Sami Kapanen kuulus kaks aastakümmet Soome koondisse ja mängis NHL-is 12 hooajal. 12. jaanuaril 2013 olid nad Soome kõrgliigamängus mõlemad KalPa meeskonnas väljakul.

 Viited 

 Välislingid 
 Kasperi Kapanen NHL.com lehel
 Kasperi Kapanen hockeydb.com lehel

Kategooria:Soome jäähokimängijad
Kategooria:Toronto Maple Leafsi mängijad
Kategooria:Pittsburgh Penguinsi mängijad
Kategooria:St. Louis Bluesi mängijad
Kategooria:KalPa mängijad
Kategooria:Sündinud 1996